शोएब अख्‍तर ने कहा, मेरी गेंद से डरते थे सचिन तेंदुलकर - Sachin scared of me says Shoaib Akhtar in his autobiography - AajTak
शोएब अख्‍तर ने कहा, मेरी गेंद से डरते थे सचिन तेंदुलकर
पाकिस्तान के तेज गेंदबाज शोएब अख्तर ने फिर से एक विवाद पैदा कर दिया है और इस बार उन्होंने भारत के मास्टर बल्लेबाज सचिन तेंदुलकर और राहुल द्रविड़ की काबिलियत पर सवाल उठाये हैं.
नई दिल्‍ली, 23 सितंबर 2011, अपडेटेड 21 जुलाई 2012 13:29 IST
पाकिस्तान के पूर्व क्रिकेटर शोएब अख्तर ने अपनी जीवनी में किए हैं अजीबोगरीब दावे. भारत के महान क्रिकेटर सचिन तेंदुलकर को शोएब की गेंद से लगता था डर. ये दावा किया गया है तेंज गेंदबाजी के लिए मशहूर शोएब की जीवनी कंट्रोवर्शियली योर्स में.
इस किताब में रावलपिंडी एक्सप्रेस ने ये दावा भी किया है कि आईपीएल में उनके साथ चीटिंग हुई. शोएब की जीवनी में आईपीएल में धोखा देने का आरोप लगा है शाहरुख खान और आईपीएल के पूर्व चेयरमैन ललित मोदी पर.
पाकिस्तान के विवादास्पद खिलाड़ी ने अपनी आत्मकथा ‘कंट्रोवर्शियली योर्स’ में कहा कि तेंदुलकर फैसलाबाद ट्रैक पर उनकी तेजी का सामना करने से डरते थे. उन्होंने यह भी दावा किया है कि तेंदुलकर और द्रविड़ मैच विजेता नहीं हैं और न ही वे मैच जीत पर समाप्त करने की कला जानते हैं.
अख्तर ने अपनी किताब में कहा, ‘विवियन रिचर्डस, रिकी पोंटिंग, ब्रायन लारा और उन जैसे कई महान बल्लेबाज हैं जिन्होंने बल्ले से दबदबा बनाया और वे सही मायने में मैच विजेता थे. शुरू में जब मैंने सचिन को गेंदबाजी की तो मुझे उनमें इन गुणों की कमी दिखायी दी.
उन्होंने भले ही इतने रन और रिकार्ड बना लिये हों लेकिन उनमें मैच समाप्त करने की काबिलियत की कमी है.’ इस तेज गेंदबाज ने इस साल विश्व कप के दौरान अपने संन्यास की घोषणा कर दी थी. उन्होंने एक उदाहरण भी दिया, जिसमें उन्हें लगा कि तेंदुलकर उनका सामना करने से डरे हुए थे.
अख्तर ने कहा, ‘सचिन टेनिस एल्बो से पीड़ित थे जिसका श्रृंखला में हमें फायदा हुआ और इससे इस महान बल्लेबाज के प्रदर्शन पर काफी असर पड़ा.’ उन्होंने कहा, ‘हमने बाउंसर से उसे परेशान किया. मैं तब पहले दिन ड्रेसिंग रूम में आया तो मुझे पता चला कि सचिन तेज और उछाल भरी गेंदों का सामना करने में सहज महसूस नहीं करते. मेरे खिलाफ वह काफी असहज थे और यही उनके खिलाफ गेंदबाजी के लिये काफी था.’
अख्तर ने लिखा, ‘मैंने सचिन को तेज गेंद फेंकी जिसे उसने छुआ तक नहीं, यह मेरे लिये हैरत भरा था. वह दूर हट गया. ऐसा पहली बार था जब मैंने उसे मुझसे दूर हटते हुए देखा था और वह भी फैसलाबाद की धीमी पिच पर. अगले मैच में मैंने उसे सिर पर हिट किया और वह इसके बाद स्कोर नहीं बना सका.’
36 वर्षीय अख्तर ने कहा कि तेंदुलकर और द्रविड़ मैच विजेता नहीं हैं जो मिलकर 56,000 अंतरराष्ट्रीय रन (तेंदुलकर द्वारा 33,000 और द्रविड़ के 23,000 से ऊपर) जोड़ चुके हैं. उन्होंने कहा, ‘मुझे लगता है कि सचिन तेंदुलकर और राहुल द्रविड़ शुरू से ही मैच विजेता नहीं थे और न ही वे क्रिकेट में मैच समाप्त करने की कला जानते हैं.’
शाहरूख खान की कोलकाता नाइटराइडर्स की ओर से आईपीएल में खेलने वाले अख्तर ने बालीवुड सुपरस्टार और आईपीएल के पूर्व आयुक्त ललित मोदी पर ‘धोखाधड़ी’ का आरोप लगाया. उन्होंने कहा, ‘मैं आईपीएल में मुझे दी जानी वाली राशि से खुश नहीं था और मैंने शाहरूख से इस बारे में बात की.
शाहरूख और मोदी ने मुझे मना लिया. मुझे मोदी और शाहरूख की बात नहीं सुननी चाहिए थी.’ अख्तर ने पाकिस्तान क्रिकेट बोर्ड में राजनीति के बारे में भी लंबी बात की है और उन्होंने दो पूर्व कप्तानों वसीम अकरम और शोएब मलिक पर भी आरोप लगाये. उन्होंने मलिक को पीसीबी अध्यक्ष नसीम अशरफ का चमचा करार किया और कहा कि तभी उन्हें (मलिक को) कप्तानी सौंपी गयी थी.
शोएब ने कहा, सचिन से नहीं लगता था डर
क्रिकेट में कोचों की नहीं है जरूरतः शोएब अख्तर
कोलकाता नाइट राइडर्स से शोएब निकाले गए
देखें 23 सितंबर 2011 की बड़ी खबरें | LIVE TV
शोएब पर पीसीबी ने लगाया जुर्माना | LIVE अपडेट